Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 1081/2000 του Συμβουλίου σχετικά με την απαγόρευση της πώλησης, προμήθειας και εξαγωγής στη Βιρμανία/Μιανμάρ εξοπλισμού δυνάμενου να χρησιμοποιηθεί για εσωτερική καταστολή ή τρομοκρατία, και τη δέσμευση των κεφαλαίων ορισμένων υψηλών δημοσίων αξιωματούχων στην εν λόγω χώρα

(υποβληθείσα από την Επιτροπή)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 301,

την κοινή θέση 2003/297/ΚΕΠΠΑ της 28ης Aπριλίου 2003 για τη Βιρμανία/Μιανμάρ [1]και την απόφαση 2003/.../ΚΕΠΠΑ του Συμβουλίου της ... Ιουνίου 2003 [2],

[1] ΕΕ L 106, 29.4.03, σ. 36

[2] ΕΕ L [...] , [...] ,[...]

την πρόταση της Επιτροπής [3],

[3] ΕΕ L [...] , [...] ,[...]

Εκτιμώντας τα εξής :

(1) Tο Συμβούλιο εξέφρασε την έντονη ανησυχία του για την επιδείνωση της εν γένει κατάστασης στη Βιρμανία/Μιανμάρ, και ιδίως για τη σύλληψη του Aung San Suu Kyi και άλλων μελών του NLD (Εθνικός Σύνδεσμος για τη Δημοκρατία) καθώς και το κλείσιμο των γραφείων του NLD.

(2) Βάσει αυτού, η απόφαση 2003/.../ ΚΕΠΠΑ του Συμβουλίου της ... Ιουνίου 2003 προβλέπει, μεταξύ άλλων, την επιβολή της απαγόρευσης παροχής τεχνικής κατάρτισης ή βοήθειας σχετικά με στρατιωτικό υλικό.

(3) Η εν λόγω απαγόρευση της παροχής τεχνικών συμβουλών, τεχνικής βοήθειας ή κατάρτισης σχετικά με στρατιωτικό υλικό εμπίπτει στο πεδίο εφαρμογής της συνθήκης. Συνεπώς, για την αποφυγή της στρέβλωσης του ανταγωνισμού, απαιτείται τροποποίηση της κοινοτικής νομοθεσίας εφόσον πρόκειται για έδαφος της Κοινότητας. Για τους σκοπούς του παρόντος κανονισμού, το έδαφος αυτό θεωρείται ότι περικλείει όλες τις επικράτειες των κρατών μελών στα οποία εφαρμόζεται η συνθήκη, υπό τους όρους που ορίζονται στην εν λόγω συνθήκη.

(4) Ως εκ τούτου, η απαγόρευση αυτή πρέπει να προστεθεί στα μέτρα που επιβάλλονται με τον κανονισμό (ΕΚ) αριθ. 1081/2000,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ :

'Αρθρο 1

Ο κανονισμός (ΕΚ) αριθ. 1081/2000 τροποποιείται ως εξής:

(1) Προστίθεται ένα νέο άρθρο 1 α, το οποίο έχει ως εξής:

"Άρθρο 1 α

1. Με την επιφύλαξη των εξουσιών των κρατών μελών κατά την άσκηση δημόσιας εξουσίας, απαγορεύεται η παροχή στη Βιρμανία/Μιανμάρ τεχνικής κατάρτισης ή βοήθειας σχετικά με την προμήθεια, κατασκευή, συντήρηση ή χρήση πολεμικού εξοπλισμού και συναφούς υλικού κάθε τύπου, συμπεριλαμβανομένων των όπλων και πυρομαχικών, των στρατιωτικών οχημάτων και του σχετικού εξοπλισμού, του παραστρατιωτικού εξοπλισμού, καθώς και των ανταλλακτικών των ανωτέρω.

2. Η παράγραφος 1 δεν ισχύει για την παροχή τεχνικής βοήθειας ή κατάρτισης σχετικά με στρατιωτικό εξοπλισμό που δεν επιφέρει το θάνατο και προορίζεται αποκλειστικά για ανθρωπιστική ή προστατευτική χρήση."

(2) Το άρθρο 5 αντικαθίσταται από το ακόλουθο κείμενο:

"Άρθρο 5

Απαγορεύεται η συμμετοχή, εν γνώσει και εκ προθέσεως, σε συναφείς δραστηριότητες, με αντικείμενο ή αποτέλεσμα, αμέσως ή εμμέσως, την προώθηση των συναλλαγών ή δραστηριοτήτων που αναφέρονται στο άρθρο 1 και στο άρθρο 1 α ή την καταστρατήγηση των διατάξεων του παρόντος κανονισμού."

'Αρθρο 2

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε όλα τα κράτη μέλη.

Βρυξέλλες, [...]

Για το Συμβούλιο